b'\n_START_ARTICLE_\nMesserschmitt Me 262\n_START_SECTION_\nSt\xc3\xb8rre innflytelse p\xc3\xa5 flyutviklingen enn p\xc3\xa5 krigens gang\n_START_PARAGRAPH_\nMe 262 sitt banebrytende design hadde innflytelse p\xc3\xa5 flyutviklingen i hele verden i tiden etter andre verdenskrig. Det fl\xc3\xb8y f\xc3\xb8rste gang med jetmotorer 18. juli 1942 og regnes derfor som verdens f\xc3\xb8rste jetdrevne fly i operativ tjeneste. Vingene var b\xc3\xb8yd bakover, noe som var nyskapende og som ga flyet en h\xc3\xb8y grad av stabilitet ved h\xc3\xb8ye hastigheter. Det ble utviklet fra 1938 og masseprodusert p\xc3\xa5 1940-tallet. Det ble satt inn i krigsinnsatsen fra juli 1944, men som jagerfly ble det ikke satt inn i st\xc3\xb8rre m\xc3\xa5lestokk f\xc3\xb8r i mars 1945, og selv da i beskjedent antall. Et angrep 18. mars viste flyets muligheter: 37 fly ble sendt opp mot 1221 fiendtlige bombefly og 632 eskortejagere. Med et tap av tre fly skj\xc3\xb8t de ned 12 bombefly og \xc3\xa9n jager. Flyet fikk ikke s\xc3\xa6rlig stor betydning under selve krigen: Bare ca. 150 fiendtlige fly ble skutt ned for hver 100. nedskutte Me 262, i tillegg til at mange fly ble \xc3\xb8delagt p\xc3\xa5 bakken. Derimot var flyet sentralt i etterkrigstidens flyutvikling. I 2004 ble det startet en begrenset produksjon av kopier av den originale Me 262 i Seattle, USA._NEWLINE_P\xc3\xa5 tross av at flyet opprinnelig ble utviklet som jagerfly, beordret Hitler at det skulle brukes i rollen som angreps- og bombefly. Denne avgj\xc3\xb8relsen ble senere omgjort. Me 262 ble produsert i flere andre varianter, deriblant som to-seters treningsfly (B-1a) og nattjager (B-2a)._NEWLINE_P\xc3\xa5 grunn av den lave akselerasjonen var Me 262 sv\xc3\xa6rt utsatt n\xc3\xa5r det skulle ta av eller n\xc3\xa5r det kom inn for landing. En god del av Me 262-flyene gikk tapt ved at de ble skutt ned under landing. Metoden ble etterhvert kalt \xc2\xabrottemetoden\xc2\xbb blant de allierte pilotene. Tyskerne styrket over tid luftvernet rundt flyplassene, noe som medf\xc3\xb8rte en dramatisk \xc3\xb8kning i de allierte tapene, og metoden ble etterhvert skrinlagt. Det var spesielt det britiske Hawker Tempest og de amerikanske P-47 Thunderbolt og P-51 Mustang som representerte den st\xc3\xb8rste trusselen, da disse kunne komme opp i h\xc3\xb8ye hastigheter og hadde en viss sjanse til \xc3\xa5 stupe ned mot en Me 262 og skyte den ned._NEWLINE_I 1944, omtrent samtidig med at Me 262 ble satt i operativ tjeneste, kom det britiske jetflyet Gloster Meteor, men dette flyets operasjoner var begrenset til Storbritannia. Disse jetflyene m\xc3\xb8ttes aldri i kamp. Den f\xc3\xb8rste luftkampen mellom jetfly skjedde ikke f\xc3\xb8r under Koreakrigen.'